Muhaimin Iskandar

Abdul Muhaimin Iskandar (lahir 24 September 1966), biasa disingkatkan kepada Muhaimin Iskandar, juga digelar dengan Cak Imin atau Gus Imin, ialah seorang ahli politik Indonesia yang berkhidmat sebagai Timbalan Pengerusi Dewan Perwakilan Rakyat sejak 2019, dan pengerusi Parti Kebangkitan Bangsa (PKB) sejak 2005. Beliau juga pernah menjadi Menteri Tenaga Kerja dan Transmigrasi dari 2009 hingga 2014 dalam kabinet Presiden Susilo Bambang Yudhoyono.

Dilahirkan di Jombang, Jawa Timur, beliau telah dididik di Universiti Gadjah Mada dan Universiti Indonesia. Beliau memasuki politik semasa lewat 1990-an. Beliau terpilih sebagai ahli Dewan Perwakilan Rakyat pada 1999, sebagai anggota Parti Kebangkitan Bangsa (PKB). Beliau rapat dengan presiden dan pengasas PKB, Abdurrahman Wahid, dan terpilih sebagai pengerusi PKB pada 2005.

Selepas bekerja dalam pelbagai pertubuhan, karier politik beliau bermula apabila dipilih menyertai dan menjadi timbalan pengerusi Dewan Perwakilan Rakyat pada 1999 hingga 2009. Beliau juga kemudiannya berkhidmat sebagai Menteri Tenaga Kerja dan Transmigrasi dari 2009 hingga 2014 dalam kabinet Presiden Susilo Bambang Yudhoyono. Beliau telah dipilih sebagai anggota DPR sebanyak empat kali, walaupun hanya berkhidmat penuh tiga penggal.

 Pendidikan 
Muhaimin Iskandar memulakan pendidikan awalnya di madrasah di kampung halamannya, Jombang. Beliau bersekolah di Madrasah Ibtidaiyah Mamba'ul Ma'arif Denanyar dari tahun 1973 hingga 1979, kemudian menyambung pelajaran di Madrasah Tsanawiyah Negeri Denanyar Jombang pada tahun 1979 hingga 1982. Pendidikan menengah atasnya ditempuh di Madrasah Aliyah Negeri 1 Yogyakarta dan tamat pada tahun 1985. Sepanjang tempoh tersebut, beliau juga aktif mengajar di pesantren tempat bapanya berkhidmat sebagai guru.

Pada tahun 1985, Muhaimin melanjutkan pengajian ke Universitas Gadjah Mada, Yogyakarta, dalam bidang sosiatri di Fakulti Ilmu Sosial dan Ilmu Politik. Beliau menamatkan pengajian sarjana pada tahun 1992 dengan tesis yang mengkaji etos kerja masyarakat santri di Jawa Timur. Seterusnya, beliau menyambung pengajian peringkat sarjana di Universitas Indonesia dalam bidang pengurusan komunikasi dan memperoleh ijazah Magister Sains pada tahun 2001. Pada tahun 2017, Muhaimin dianugerahkan gelaran Doktor Honoris Causa dalam bidang Sosiologi Politik oleh Universitas Airlangga.

 Rujukan 

Kategori:Alumni Universitas Gadjah Mada
Kategori:Muslim Indonesia
Kategori:Ahli politik Indonesia
Kategori:Alumni Universitas Indonesia
Kategori:Anggota Partai Kebangkitan Bangsa